ມສ ວຽງຈັນ ສຳເລັດງານສັບປະດາການຮຽນຮູ້ດ້ານວິທະຍາສາດ ຄັ້ງທີ IV
ໂຮງຮຽນມັດທະຍົມສົມບູນວຽງຈັນ (ມສ ວຽງຈັນ) ຈັດພິທີສະຫຼຸບງານສັບປະດາການຮຽນຮູ້ດ້ານວິທະຍາສາດ ຄັ້ງທີ 4 ໃນວັນທີ 29 ມີນາ ຜ່ານມາ ທີ່ສະໂມສອນກິລາໃນຮົ່ມຂອງໂຮງຮຽນດັ່ງກ່າວ, ໂດຍເປັນກຽດເຂົ້າຮ່ວມຂອງ ທ່ານ ໄຊຍະເດດ ຊົງມີໄຊ ຫົວໜ້າພະແນກມັດທະຍົມປາຍ ກົມສາມັນສຶກສາ ກະຊວງສຶກສາທິການ ແລະ ກິລາ, ທ່ານ ບຸນທັນ ແສງມະນີ ຫົວໜ້າຂະແໜງການມັດທະຍົມປາຍ ພະແນກສຶກສາທິການ ແລະ ກິລາ ນະຄອນຫຼວງວຽງຈັນ ແລະ ທ່ານ ນາງ ວຽງສຸວັນ ພະໄຊສົມບັດ ຜູ້ອຳນວຍການໂຮງຮຽນ ມສ ວຽງຈັນ, ມີຜູ້ຕາງໜ້າຈາກມະຫາວິທະຍາໄລແຫ່ງຊາດ, ອຳນວຍການ-ຮອງອຳນວຍການໂຮງຮຽນອ້ອມຂ້າງ, ຫົວໜ້າກົມ, ຮອງກົມ, ພະນັກງານ, ຄູ-ອາຈານ ແລະ ແຂກທີ່ຖືກເຊີນ ຕະຫຼອດຮອດນ້ອງນັກຮຽນເຂົ້າຮ່ວມຢ່າງພ້ອມພຽງ.
ໂອກາດດັ່ງກ່າວ, ທ່ານ ນາງ ວຽງສຸວັນ ພະໄຊສົມບັດ ກ່າວວ່າ: ຈຸດປະສົງຂອງງານສັບປະດາການຮຽນຮູ້ດ້ານວິທະຍາສາດ ຄັ້ງທີ 4 ແມ່ນໄດ້ຈັດຂຶ້ນຢ່າງຍິ່ງໃຫຍ່ກວ່າປີຜ່ານມາ ເພື່ອຈັດຕັ້ງຜັນຂະຫຍາຍແຜນຍຸດທະສາດປະຕິຮູບການສຶກສາແຫ່ງຊາດ ແລະ ປະຕິບັດຕາມແຜນການກະຊວງສຶກສາທິການ ແລະ ກິລາ ທີ່ໃຫ້ຈັດຕັ້ງການຮຽນ-ການສອນ ພາກທິດສະດີ ແລະ ພາກປະຕິບັດຕົວຈິງ, ການຮຽນຮູ້ໃນຫ້ອງ ແລະ ນອກຫ້ອງຮຽນ ຄຽງຄູ່ກັນ, ການສຶກສາຮຽນຮູ້ດ້ານວິທະຍາສາດ ແມ່ນວຽກງານໜຶ່ງທີ່ສຳຄັນໄດ້ສ້າງໂອກາດໃຫ້ນັກຮຽນໄດ້ເຝິກຝົນ, ສະແດງຄວາມຮູ້ຄວາມສາມາດ, ສະຕິປັນຍາ, ຫົວຄິດປະດິດສ້າງທາງດ້ານວິທະຍາສາດທຳມະຊາດ, ວິທະຍາສາດສັງຄົມ ແລະ ວັດທະນະທຳອັນດີງາມຂອງຊາດ. ສຳລັບງານສັບປະດາການຮຽນຮູ້ວິທະຍາສາດປະຈຳປີ 2018 ແມ່ນຈັດຂຶ້ນລະຫວ່າງວັນທີ 5-29 ມີນາ 2018 ຈຶ່ງສໍາເລັດ, ເຊິ່ງການແຂ່ງຂັນດັ່ງກ່າວປະກອບມີ: ການຖາມ-ຕອບວິທະຍາສາດ, ການແຂ່ງຂັນທົດລອງຟີຊິກສາດ, ເຄມີສາດ, ຊີວະສາດ, ການແຂ່ງຂັນຈະຫຼວດນ້ຳ, ການສະເໜີບົດຂອງນັກຮຽນ 1 ຫົວຂໍ້ 1 ຊັ້ນ 1 ວິຊາ, ການຄິດເລກໄວ, ການສາທິດ, ການຫຼິ້ນເກມ, ສະແດງຜົນງານຂອງແຕ່ລະຈຸຕ່າງໆ. ນອກຈາກນີ້, ຍັງມີການວາງສະແດງວັດທະນະທຳລາວ-ອາຊຽນ, ການແຕ່ງອາຫານ, ສິ່ງປະດິດສ້າງຂອງນັກຮຽນ, ການສະແດງຄວາມສາມາດດ້ານສິລະປະ, ຮ້ອງເພງ, ຂັບລຳຕ່າງໆຂອງນ້ອງນັກຮຽນ.
ຂະນະທີ່ ທ່ານ ທອງພັນ ອຸໄລທອນ ຮອງຜູ້ອຳນວຍການໂຮງຮຽນ ມສ ວຽງຈັນ ຮັບຜິດຊອບວຽກງານວິຊາການ ໄດ້ຜ່ານບົດລາຍງານ ກ່ຽວກັບງານສັບປະດາການຮຽນຮູ້ດ້ານວິທະຍາສາດ ຄັ້ງທີ 4 ປະຈໍາປີ 2018 ໃຫ້ຊາບວ່າ: ການຈັດຕັ້ງປະຕິບັດງານສັບປະດາການຮຽນຮູ້ວິທະຍາສາດ ໃນສົກ 2017-2018 ແມ່ນໄດ້ດຳເນີນໄປຕາມແຜນການ ແລະ ບັນລຸຄາດໝາຍ ທີ່ກຳນົດໄວ້. ສໍາລັບງານແຂ່ງຂັນງານສັບປະດາການຮຽນຮູ້ດ້ານວິທະຍາສາດຄັ້ງນີ້, ແມ່ນໄດ້ຈັດຕັ້ງປະຕິບັດມາແຕ່ວັນທີ 5-29 ມີນາ 2018 ແລະ ການວາງສະແດງກິດຈະກຳຕ່າງໆ ແມ່ນເລີ່ມແຕ່ວັນທີ 26-29 ມີນາ 2018 ປະກອບມີ 2 ພາກສ່ວນຄື: ວາງສະແດງການຮຽນ-ການສອນແຕ່ລະວິຊາ ຈຳນວນ 13 ຈຸວິຊາ ແລະ ວາງສະແດງວັດທະນະທຳລາວ ແລະ ອາຊຽນ, ຮັບເຊີນຈາກພາກສ່ວນອື່ນມີທັງໝົດ 12 ຮ້ານ ແລະ ຮ້ານຂາຍອາຫານຂອງນັກຮຽນ 50 ຮ້ານ. ນອກຈາກນັ້ນພວກເຮົາຍັງມີການແຂ່ງຂັນເຄື່ອງປະດິດສ້າງສີໄມ້ລາຍມືຂອງນ້ອງນັກຮຽນ ແລະ ກໍ່ຍັງມີເວທີໃຫ້ນັກຮຽຂຶ້ນສະແດງຄວາມສາມາດໃນການຮ້ອງເພງ, ລຳ, ຟ້ອນ ແລະ ເຕັ້ນ, ແຕ່ລະຈຸວິຊາເປັນເຈົ້າການ ຈັດວາງສະແດງ, ກິດຈະກຳ, ຫຼິ້ນເກມ, ສາທິດຕ່າງໆຢູ່ຕໍ່ໜ້າບຸດ ແລະ ເທິງເວທີ.
ອຳໄພວັນ